EL Επίσημη Εφημερίδα της Ευρωπαϊκής Ένωσης C 72/13

Τελική έκθεση του συμβούλου ακροάσεων (1)

Παράγωγα επιτοκίων σε ελβετικά φράγκα

(παράβαση σχετικά με τις αποκλίσεις τιμής αγοράς και τιμής πώλησης)

(AT.39924)

(2015/C 72/09)

Στις 24 Ιουλίου 2013, η Ευρωπαϊκή Επιτροπή («Επιτροπή») κίνησε τη διαδικασία δυνάμει του άρθρου 11 παράγραφος 6 του κανονισμού (ΕΚ) αριθ. 1/2003 (2) κατά των Royal Bank of Scotland Group plc, Royal Bank of Scotland plc, UBS AG, CO, & JPMorgan Chase, National Association, Credit Suisse Group AG, Credit Suisse International και Credit Suisse Securities (Europe) Limited (από κοινού «τα μέρη»).

Έπειτα από συζητήσεις σχετικά με το ενδεχόμενο διευθέτησης και την υποβολή αιτημάτων διευθέτησης διαφορών κατ’ εφαρμογή του άρθρου 10α παράγραφος 2 του κανονισμού (ΕΚ) αριθ. 773/2004 (3), η Επιτροπή εξέδωσε κοινοποίηση αιτιάσεων («ΚΑ»), στις 23 Σεπτεμβρίου 2014, στην οποία αναφερόταν ότι, από τις 7 Μαΐου έως τις 25 Σεπτεμβρίου 2007, τα μέρη είχαν συμμετάσχει σε παράβαση του άρθρου 101 της Συνθήκης για τη λειτουργία της Ευρωπαϊκής Ένωσης και του άρθρου 53 της συμφωνίας ΕΟΧ.

Η παράβαση αφορά ορισμένα βραχυπρόθεσμα εξωχρηματιστηριακά παράγωγα επιτοκίων σε ελβετικά φράγκα διάρκειας έως 24 μηνών («ST OTC CHIRD»). Τα μέρη συμφώνησαν υποβάλλουν ευρύτερες, σταθερές αποκλίσεις τιμής αγοράς και τιμής πώλησης (bid ask spreads) για τα σχετικά ST OTC CHIRD για συναλλαγές με τρίτους, διατηρώντας ταυτόχρονα πιο περιορισμένες αποκλίσεις για τις μεταξύ τους συναλλαγές. Σκοπός των επαφών αυτών ήταν, πρώτον, να μειώνουν τα ίδια έξοδα συναλλαγών των μερών και να διατηρούν τη ρευστότητα μεταξύ τους, ενώ παράλληλα να επιδίωκαν να επιβάλλουν ευρύτερες αποκλίσεις (spread) σε τρίτους και, ως εκ τούτου, να αυξάνουν τα κέρδη τους. Δεύτερον, τα μέρη επεδίωκαν να παρακωλύουν την ικανότητα άλλων φορέων της αγοράς να ανταγωνίζονται με ίσους όρους με αυτούς.

Στις αντίστοιχες απαντήσεις τους στην κοινοποίηση αιτιάσεων, τα μέρη επιβεβαίωσαν ότι η κοινοποίηση αιτιάσεων αντικατόπτριζε το περιεχόμενο των αιτημάτων διευθέτησης των διαφορών που υπέβαλαν στο πλαίσιο της διαδικασίας.

Σύμφωνα με το άρθρο 16 της απόφασης 2011/695/ΕΕ, εξέτασα κατά πόσο το σχέδιο απόφασης που απευθύνθηκε στα μέρη αφορά μόνον αιτιάσεις σχετικά με τις οποίες δόθηκε στα μέρη η δυνατότητα να καταστήσουν γνωστές τις απόψεις τους, και κατέληξα σε θετικό συμπέρασμα επ’ αυτού.

Με βάση τα ανωτέρω, και λαμβάνοντας υπόψη ότι τα μέρη δεν μου υπέβαλαν κανένα αίτημα ούτε εξέφρασαν αντίρρηση (4), θεωρώ ότι έχει τηρηθεί στην παρούσα υπόθεση η αποτελεσματική άσκηση των διαδικαστικών τους δικαιωμάτων.

Βρυξέλλες, 17 Οκτωβρίου 2014. Wouter WILS

(1) Σύμφωνα με τα άρθρα 16 και 17 της απόφασης 2011/695/ΕΕ του Προέδρου της Ευρωπαϊκής Επιτροπής, της 13ης Οκτωβρίου 2011, σχετικά με τις αρμοδιότητες και τα καθήκοντα του συμβούλου ακροάσεων σε ορισμένες διαδικασίες ανταγωνισμού (ΕΕ L 275 της 20.10.2011, σ. 29).

(2) Κανονισμός (ΕΚ) αριθ. 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης (ΕΕ L 1 της 4.1.2003, σ. 1).

(3) Κανονισμός (ΕΚ) αριθ. 773/2004 της Επιτροπής, της 7ης Απριλίου 2004, σχετικά με τη διεξαγωγή από την Επιτροπή των διαδικασιών δυνάμει των άρθρων 81 και 82 της Συνθήκης ΕΚ (ΕΕ L 123 της 27.4.2004, σ. 18).

(4) Σύμφωνα με το άρθρο 15 παράγραφος 2 της απόφασης 2011/695/ΕΕ, τα μέρη διαδικασιών σε υποθέσεις συμπράξεων που συμμετέχουν σε διαδικασίες διευθέτησης διαφορών σύμφωνα με το άρθρο 10α του κανονισμού (ΕΚ) αριθ. 773/2004 δύνανται να απευθύνονται στον σύμβουλο ακροάσεων σε οποιοδήποτε στάδιο της διαδικασίας διευθέτησης διαφορών για να εξασφαλίσουν την αποτελεσματική άσκηση των διαδικαστικών τους δικαιωμάτων. Βλέπε επίσης παράγραφο 18 της ανακοίνωσης της Επιτροπής 2008/C 167/01 σχετικά με τη διεξαγωγή διαδικασιών διευθέτησης διαφορών ενόψει της έκδοσης αποφάσεων δυνάμει του άρθρου 7 και του άρθρου 23 του κανονισμού (ΕΚ) αριθ. 1/2003 του Συμβουλίου σε περιπτώσεις συμπράξεων (καρτέλ) (ΕΕ C 167 της 2.7.2008, σ. 1).